بورکوموزو قاباغئمیزا قویوب و دوز دانیشمالییق. بیزیم میللی مسئله میز هله م دونیادا اوز یئرینی آلماییب و اونون اوچون داها چوخ چالیشمامیز لازیمدیر. آنجاق نه آبارتماق (اغراق) لازیمدیر و نه ده اومودسوز اولمالییق.
بو گون بولگه ده اوز مسئله میزی کورد مسئله سی ایله قارشیلاشدیرساق اعتیراف ائتملییک کی چوخ چوخ گئری ده قالمیشیق. تاریخده حد و حسابی اولمایان تورک دوولتلرینین میراث دارییق. ایراندا هر گون گئتدیکجه بیز اودوزوروق. اونون اوچون هر گون و ساعاتلاریمیزی دوزگون حساب کیتاب ائتملییک.
قیسا اولاراق بیزیم مسئله نه دن دونیا و حتی اوررتادوغودا(خاورمیانه) تانینمایئبدیر ایشاره ائدیره م:
۱- یئتری قدر خالقیمیز میللی بیلینجه صاحیب دئییل (بو خصوص اوزو آیری بیر مقوله دیر).
۲-پان ایرانیست و پان فارسیست بیر عصره (قرن) یاخیندیر خالقیمیزی هر یولدان آسمیله ائتمه یه چالیشیر. الیمیزده کی میللی و معنوی وارلیغیمیزی الیمیزدن آلیبلار و آلمایادا داوام ائدیرلر.
۳- ایران دوولتی نین ایستیخباراتی گوجو (معلوم سبب لره گوره) و باشقا بعضی خاریجی قووه لر (ماراقلاری اساسیندا) میللی حرکتی جیددی شکیلده هدف آلیبلار و اونلارین موداخیله سی حرکتده کی بیرلیگی هدف آلیبلار.
۴-بیر چوخ گونئی آذربایجان میللی فعال، یئتری قدر اوز آرالاریندا بیرلیک الده ائتمییبلر و شخصی مسئله ایله میللی چیخارلار مسئله سینی عائد ائده بیلمیرلر.
۵-اقتصاد، مئدیا(رسانه) و لوبیجیلیک فعالیتلریمیز چوخ و چوخ ضعیف دیر. حتی یوخ درجه سینده دیر دییه بیلریک.دونیادا تانینمامیز اوچون بو اوچ مسئله یه جیددی اهمیت ورمه میز لازیمدیر. مسئله میزی دنیانین تانینمیش فیکیر قورولوشلار (تینک-تنک) مرکزلری و مئدیالارینا داشیمالییق. کاتالانلار و کوردلر کیمی بیر چوخ مهم قئزتلرین باش صحفه سینده اولمامیز گرکیر.
۶-بیز باریشی سئون بیر میللتیک و اونو آرزو ائدیریک. آنجاق بیر میللی حرکت رئالیست(واقعگرا) اولماسی لازیمدیر. باریشی سئومک باشقا یوللاری و ایمکانلاری گورمه مک معناسینا گلمیر. بیر میللی حرکتین اقتیصادی، کولتور(فرهنگی)، نیظامی و …قوللاری اولمالیدیر. چونکو بیز رئال دونیادا یاشاییریق. خاورمیانه ده یاشاییرق!!!
بس ایندی نه ائتملییک سوالی آغلیمیزا گلیر. او زامان نه ائدک؟
آردی وار…
سعید زنجانی
۲۱ مهر ۱۳۹۶
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab pes_Arab